જીએનએફસીના એક અધિકારીએ કહ્યું હતું કે ડો. રાજીવ કુમાર ગુપ્તાની કોઇપણ ડિપાર્ટમેન્ટમાં બદલી કરો પરંતુ તેમની પાસે જીએનએફસીનો હવાલો રહેવો જોઇએ, કેમ કે તેમણે નીમ પ્રોજેક્ટમાં ઇન્ટરનેશનલ લેવલે ગૌરવ મળે તેવું કામ કર્યું છે. લીમડાના પાન અને લિંબોળીના ઉપયોગ કરીને તેમણે નીમ શોપ, નીમ શેમ્પુ, નીમ હેન્ડવોશ, નીમ ફર્ટિલાઇઝર જેવી આરોગ્યપ્રદ ચીજવસ્તુઓનું ધમાકેદાર માર્કેટીંગ કર્યું છે. લીમડાની લિંબોળી એકત્ર કરવાનું કામ ગુજરાતની આદિવાસી તેમજ ગ્રામીણ મહિલાઓ કરે છે અને તેમને વર્ષે કરોડો રૂપિયાનું મહેનતાણું ચૂકવવામાં આવે છે. નીમ પ્રોડક્ટ્સની માંગ માત્ર ગુજરાતમાં જ નહીં ભારતભરમાં છે. તેમના આ પ્રોજેક્ટને ખુદ વડાપ્રધાન નરેન્દ્ર મોદીએ અને આંતરરાષ્ટ્રીય સંગઠનોએ વખાણ્યો છે. હવે તેઓ ઉત્તરગુજરાત જેવા વિસ્તારોમાં નજર દોડાવી રહ્યાં છે. હમણાં જ ગુજરાત સરકારના આ કોર્પોરેશને થાણું બનાવીને અમેઠીમાં ગ્રામીણ મહિલાઓ પાસે લિંબોળી એકત્ર કરવાનું કામ શરૂ કરાવ્યું છે જેના બદલામાં તેમને ગુજરાત સરકાર મહેનતાણું આપે છે. આ પ્રોજેક્ટમાં બીજા કોઇ ઓફિસર આવશે તો મળેલું ગૌરવ હણાઇ શકે છે. હાલ તેઓ લેબર એન્ડ એમ્પ્લોઇમેન્ટ ડિપાર્ટમેન્ટના એડિશનલ ચીફ સેક્રેટરી છે.